दोनों ही गाँवों का प्रशासन कुछ खास लोगों के हाथ में था। गाँव में उनका अपना रुतबा था। गाँव की गली-गली तक उनके भेदिए और उनके लोग थे। गाँव का कोई नौजवान जब कभी सरहद पर मरता और उसका शव आता तो शासन करने वाले लोगों के गुर्गे घरों के पास पहुँचते और घोषणा करते कि इस गाँव की रक्षा के लिए प्राण देना ही जीवन है। गाँव की रक्षा के लिए मरण ही सार्थक है। इस गाँव की रक्षा ही इहलोक और परलोक है। इस गाँव के लिए जो भी जान देगा, उसके पुण्य जन्म-जन्मांतरों तक उसके साथ रहेंगे।